Configuraţia politică a lumii după încheierea războiului rece

 

1. CONSIDERAŢII GENERALE

Utilizat pentru prima dată încă din secolul al XIV-lea de Don Juan Manuel de Castilia şi Leon pentru a descrie conflictul dintre creştini şi musulmani, termenul de război rece se referă la faptul că ostilităţile nu încep prin declaraţie de război şi nu se încheie prin tratat de pace. Această constatare / caracterizare este valabilă şi în cazul războiului rece din secolul al XX-lea, care se poate considera că îşi are originea încă de la preluarea puterii în Rusia de către bolşevici, după cum poate fi relaţionat cu discursul lui Sir Winston Churchill de la Fulton, în anul 1946, în care, pentru prima oară, premierul britanic a utilizat sintagma cortina de fier.

Sfârşitul războiului rece a fost proclamat la summit-ul Alianţei Nord-Atlantice din vara anului 1990, de la Londra, precum şi la cel al CSCE de la Paris, din noiembrie 1990, simbolic, începutul acestuia fiind reprezentat de căderea zidului Berlinului, în noiembrie 1989.

Timp de peste patru decenii, Europa a fost scena confruntării dintre cele două superputeri - S.U.A. şi U.R.S.S. Termenii geografici dobândesc o încărcătură ideologică, Estul şi Vestul devin astfel simbolurile a două ideologii care se confruntă, reprezentând două superputeri, care luptă pentru supremaţie.

Mulţi analişti politici consideră că problema central-europeană a fost repusă în discuţie odată cu publicarea, în anul 1984, a eseului lui Milan Kundera - scriitor ceh dizident -, intitulat „Tragedia Europei Centrale".

Războiul rece a determinat o polarizare fără precedent a politicii mondiale, la cei doi poli fiind două superputeri ideologice şi geopolitice.

Raporturile Comunităţii Europene cu blocul ţărilor socialiste au rămas, până în anul 1989, foarte limitate. 

După evenimentele încheiate la finele anului 1989, fostele state socialiste îşi manifestă dorinţa de integrare în Comunitatea Europeană. Consiliul European de la Copenhaga, din 21-22 iunie 1993, a stabilit o strategie de ansamblu, instituind aşa-numitele acorduri europene, menite să creeze relaţii structurale între Uniunea Europeană şi aceste state, în vederea pregătirii aderării lor.

Analiştii politici sunt unanimi în a aprecia că procesul de tranziţie de la comunism spre democraţie este cu mult mai complicat şi potenţial mai destabilizator decât s-ar putea crede. Transformările implicate sunt interdependente şi simultane, caracteristica lor principală fiind complexitatea. Aceiaşi analişti consideră că ameninţările la adresa securităţii pot să apară chiar şi din interior, nu numai din exterior. 

Un impact puternic asupra configuraţiei politice internaţionale îl are modul în care statele ex-comuniste vor reuşi în încercarea lor de a-şi reforma sistemul politic, economic şi social, în rezolvarea problemelor religioase şi etnice. Dacă Europa Centrală şi de Est va fi o scenă de tensiuni şi conflicte, aceasta va afecta, implicit, şi restul lumii.

2. CONSECINŢELE ÎNCHEIERII RĂZBOIULUI RECE

ASUPRA CONFIGURAŢIEI POLITICE INTERNAŢIONALE

Configuraţia politică ce a urmat încheierii războiului rece constituie o temă de care s-au ocupat şi se ocupă în continuare marcanţi analişti şi oameni politici ai scenei internaţionale, dar şi societatea civilă.

În analiza sa intitulată „Consecinţele încheierii războiului rece asupra securităţii internaţionale" Z. Brzezinski sublinia polarizarea politică mondială din perioada războiului rece în jurul a două superputeri din punct de vedere ideologic şi geopolitic, fiecare sprijinită de un grup de aliaţi şi luptând pentru supremaţie.

Tot ca o consecinţă a războiului rece poate fi remarcată şi tendinţa escaladării conflictelor regionale şi transformarea lor în confruntări între superputeri, cauzele iniţiale, în loc să fie aplanate, dobândind noi dimensiuni şi conotaţii. Toate acestea duceau la amplificarea ameninţării unui război nuclear devastator. 

Analiştii politici apreciază că războiul rece s-a încheiat printr-o „pace călduţă", deci o pace puţin entuziastă. Conferinţa de la Paris, din noiembrie 1990, concepută ca o scenă a reconcilierii Est-Vest, a marcat, în fapt, victoria ideologică şi geopolitică a Vestului.

După încheierea războiului rece, conflictele regionale nu mai sunt asociate direct cu rivalitatea dintre superputeri. Cei care studiază evoluţia scenei politice mondiale remarcă schimbări majore în natura securităţii mondiale. 

În urma celei de a doua conflagraţii mondiale, securitatea internaţională nu s-a îmbunătăţit, ostilitatea pe plan ideologic ducând la intensificarea cursei înarmărilor, ceea ce, din punct de vedere economic, a fost extrem de costisitor.

După anul 1989, guvernele ţărilor central şi est-europene solicită să devină membre ale Comunităţii Europene şi chiar ale NATO, iar China face mari progrese pe calea pragmatismului său economic.

Din punct de vedere al doctrinei politice, dominantă este acum concepţia apuseană privind democraţia şi economia de piaţă liberă, observă Z. Brzezinski. 

Dintre dilemele structurale relevante pentru securitatea internaţională şi apărute ca o consecinţă a războiului rece, Z. Brzezinski menţionează:

· cea privitoare la modul în care va acţiona Uniunea Europeană: întâi prin aprofundarea relaţiilor şi apoi prin extindere sau invers, ultima variantă fiind apreciată drept cea care poate furniza mai multă securitate şi care va fi agreată de America;

· cea privitoare la modul în care se va organiza regiunea Asia-Pacific; vor rămâne Statele Unite implicate în aranjamentele de securitate din zonă, sau trebuie încurajată Japonia, ţinând cont de puterea sa economică şi de reacţia Chinei ?

Accelerarea procesului de unificare europeană, sfârşitul divizării Germaniei, reprezintă tot atâtea schimbări geopolitice majore de după sfârşitul războiului rece.

Europa integrată – subliniază Z. Brzezinski – trebuie să aibă o politică proprie de apărare, reprezentând un punct de sprijin al Alianţei Nord-Atlantice. Problemele pe care analiştii le văd ridicându-se în domeniul securităţii se axează pe preocupările şi raza de acţiune a aşa-numitului perimetru de securitate şi pe rolul Statelor Unite în rezolvarea problemelor de securitate ale Europei. Pe măsura integrării europene, perimetrul de securitate se deplasează spre est. Potenţialele probleme etnice şi regionale vor necesita politici de securitate comune. O Europă puternică din punct de vedere politic şi miliar va trezi interesul Statelor Unite, aşa cum apreciază unanim comentatorii vieţii politice. Triada unitate economică, politică şi militară poate răspunde provocărilor contemporane.

Z. Brzezinski apreciază, totodată, că rivalitatea economică dintre Statele Unite şi Japonia face ca problemele de securitate globală să devină de maximă actualitate şi în Orientul Îndepărtat. Recunoaşterea de către ambele părţi a interdependenţei economico-financiare creează un nou cadru de discuţie.

Deşi regiunea Pacificului este recunoscută ca un sector vital al economiei globale, ea duce lipsă, aşa cum reliefează în studiul său Z. Brzezinski, de o structură reală de securitate. Progresul economic remarcabil al Chinei se poate transforma într-un element ce nu va putea fi neglijat în echilibrul de forţe din zonă. Trebuie ţinut cont şi de alţi factori, cum ar fi Coreea de Sud, chiar Indonezia. Ca putere nucleară, India are, de asemenea, un rol important în Asia de Sud.

Numai realizarea de progrese pe linia securităţii poate permite retragerea trupelor americane de la bazele încă existente în Asia.

Felul în care Statele Unite au acţionat în războiul din Golf poate fi considerat tot ca o consecinţă a încheierii războiului rece, mai precizează Z. Brzezinski. Situaţia specifică zonei Golfului face ca Statele Unite să fie un furnizor de securitate. Configuraţia politică a zonei, importanţa sa economică deosebită pentru statele occidentale, ca şi gama problemelor nerezolvate impun acolo prezenţa militară americană. Conflictul arabo-israelian continuă şi el să fie o problemă majoră de securitate în zonă.

În ceea ce priveşte Rusia, este în interesul securităţii mondiale ca ea să fie integrată ca o parte stabilă, a cărei forţă să fie un element de securitate şi nu unul de ameninţare, fapt ce depinde de o democraţie stabilă şi funcţională, implicit de succesul reformelor economice.

Z. Brzezinski consideră că relaţia Turciei cu Europa necesită o menţiune specială, această ţară fiind membră a NATO şi candidată la aderarea la Uniunea Europeană, problemele legate de integrarea sa în Uniunea Europeană privind marile diferenţe culturale şi economice faţă de ţările deja membre. Războiul din Golf şi destrămarea Uniunii Sovietice au scos în evidenţă importanţa rolului Turciei, atât în Orientul Mijlociu, cât şi ca punte de legătură cu popoarele turcofone din fosta URSS.

Orice ajutor economic acordat ţărilor de dincolo de fosta cortină de fier trebuie considerat ca o investiţie în securitate. Un obiectiv ce nu trebuie neglijat este ca Rusia şi ţările desprinse din fosta URSS să implementeze acordurile de control al armamentului, atât cel nuclear, cât şi cel strategic, acorduri convenite cu Occidentul, anterior destrămării Uniunii Sovietice. Este esenţială asigurarea cooperării Rusiei şi a celorlalte republici ex-sovietice şi în domeniul armamentului chimic, biologic, al exportului de know-how din acest sector, precum şi din cel al rachetelor cu rază lungă de acţiune, mai precizează fostul Secretar de Stat american.

Atât timp cât confruntarea Est-Vest a fost prioritară, ameninţările contra securităţii provenite din alte direcţii – de exemplu, ţările lumii a treia – au trecut pe plan secundar. În prezent, lumea musulmană manifestă o simpatie instinctivă, o solidaritate faţă de cei cu aceleaşi convingeri religioase. Problemele de securitate ce apar din Sud îşi au rădăcinile tot în domeniul economic, social şi politic, în care se manifestă importante decalaje. Politica europeană de securitate trebuie să aibă în vedere şi comunităţile musulmane în creştere pe teritoriul ţărilor occidentale.

 

2.1. Rolul OSCE, NATO şi al Uniunii Europene

Atât în Kosovo, cât şi în unele regiuni din zona Euroasiatică, gestionarea conflictelor s-a făcut de către OSCE.

Înainte de anul 1995, OSCE era cunoscută sub numele de CSCE (Conferinţa pentru Securitate şi Cooperare Europeană) sau Procesul de la Helsinki, fiind o organizaţie europeană de securitate regională, deşi cuprinde şi statele nord-americane (SUA şi Canada), acţionând şi în statele de la est de Urali şi din Asia Centrală.

Analiştii de politică externă au sesizat evoluţia notabilă, în privinţa OSCE, încă de la destrămarea Uniunii Sovietice şi a Iugoslaviei. Evoluţiile ce au urmat încheierii războiului rece au determinat lărgirea paletei organizatorice a acesteia; de asemenea, ea a întreprins multe misiuni în fosta Iugoslavie, mai mult de jumătate din ele fiind „acţiuni de teren”.

OSCE grupează mai mulţi membri decât NATO sau UE şi are o activitate deosebit de laborioasă. Dintre aceste activităţi trebuie menţionate: procesul de democratizare în Letonia şi Estonia, diplomaţia preventivă în Peninsula Crimeea, rezolvarea conflictelor din Osetia şi din Republica Molodova, precum şi cele din zonele post-conflictuale cum ar fi Bosnia, Croaţia, Kosovo.

Statele Unite sunt şi ele prezente în organizaţii ale spaţiului european, mergând de la un statut de observator pe lângă Consiliul Europei, până la acela de factor de decizie în cadrul NATO. Implicarea SUA în structurile de securitate ale Europei de după războiul rece se face, în principal, prin intermediul structurilor NATO, organizaţie care a suferit o importantă transformare, devenind dintr-o alianţă strict militară, cu rol de apărare împotriva unui potenţial atac sovietic asupra Occidentului, o forţă activă de menţinere a păcii, aşa cum s-a văzut în Bosnia şi în Kosovo. În timp ce ameninţarea unui război nuclear nimicitor, a conflictelor dintre state, s-a diminuat, au apărut în schimb noi zone de conflict în sud-estul Europei, ca şi în fostele republici sovietice din Caucaz şi din Asia Centrală, factorul etnic, religios, de afiliere regională, având uneori o influenţă hotărâtoare. Procesele de transformare din anumite state au determinat, la rândul lor, apariţia unor noi focare de tensiune. Cu toate că este vorba de conflicte interne, nu pot fi neglijate cauzele externe sau consecinţele pe plan internaţional ale acestor confruntări.

Destrămarea sistemului comunist a determinat dezintegrarea unor structuri statale în perioada de după 1989. Mozaicul etnic din noile structuri statale a constituit terenul propice pentru afirmarea unor mai vechi pretenţii teritoriale. Aşa au apărut purificările etnice, minorităţile „nedorite” fiind obligate fie să se refugieze, fie să suporte violenţe inimaginabile.

State precum Tadjikistan sau Albania au cunoscut un virtual colaps al structurilor statale, confruntându-se cu declinul ordinii sociale.

Tranziţia de la totalitarism la economia de piaţă a acutizat aşa-numitele conflicte etnopolitice, a evidenţiat nerespectarea drepturilor omului, OSCE dovedindu-se mai pregătită să facă faţă noilor provocări.

Situaţia de criză a găsit nepregătite anumite organizaţii regionale ce existau înainte de căderea cortinei de fier. Organizaţii precum Tratatul de la Varşovia şi C.A.E.R. au fost desfiinţate, rămânând viabilă doar CSCE / OSCE, care avea în vedere problemele de securitate la nivel european.

Preferinţele în legătură cu organizaţia care să se detaşeze ca importanţă sunt împărţite: Statele Unite ar prefera NATO, Franţa speră ca Uniunea Europeană să se impună, în timp ce Rusia optează pentru OSCE.

Obiectivele NATO nu se mai concentrează pe respingerea unui eventual atac împotriva Europei Occidentale, ci pe participarea sa în misiuni de menţinere a păcii în ţările din afara Alianţei. Analiştii consideră însă că NATO are o problemă de imagine: organizaţia este încă percepută ca provenind din epoca războiului rece. Alianţa rămâne în continuare dominată de SUA şi de Europa Occidentală, în pofida invitaţiei de aderare, din 1999, a trei state ale fostului Tratat de la Varşovia (Cehia, Polonia şi Ungaria) şi a diferitelor acţiuni la care sunt invitate să participe şi statele nemembre. Pe de altă parte, se apreciază că NATO îşi asumă numai cu caracter secundar sarcini de altă natură decât cele legate de securitatea militară. Conflictul din ex-Iugoslavia a pus în evidenţă rolul – ce nu poate fi neglijat – al statelor din zonă, care nu sunt membre ale NATO, în particular al Rusiei.

Uniunea Europeană este un alt pretendent la rolul de lider al problemelor de securitate. Primii paşi făcuţi de Uniunea Europeană în domeniul politicii de securitate datează din 1990. Posibilitatea de acţiune îi este însă limitată de apartenenţa restrânsă la Uniunea Europeană, ceea ce constituie o limitare a posibilului său rol în acest sens.

2.2. Sfârşitul războiului rece şi Europa Centrală

Identitatea central-europeană a fost reafirmată după încheierea războiului rece, semnificative, în acest sens, fiind două structuri, reprezentând iniţiative de cooperare, şi anume: Grupul de la Vişegrad şi Iniţiativa Central-Europeană.

Grupul de la Vişegrad a luat fiinţă în mai 1990, în urma summit-ului de la Bratislava, cu scopul declarat de a coordona politica internă şi externă a Cehoslovaciei, Ungariei şi Poloniei după desfiinţarea C.A.E.R.-ului şi a Tratatului de la Varşovia.

Declaraţia de la Vişegrad, din 15 ianuarie 1991, a marcat trecerea de la respingerea alianţelor bi- şi multilaterale cu fostele ţări socialiste, la integrarea în structurile occidentale.

În decembrie 1992, la Cracovia (Polonia), a fost semnat Acordul pentru Comerţ Liber în Europa Centrală (C.E.F.T.A.), devenit efectiv la 1 martie 1993, acord ce este mai degrabă un mod de a răspunde gradual cerinţelor Comisiei Europene şi structurilor acesteia.

Iniţiativa Central-Europeană a luat fiinţă în 1978, sub forma unei asociaţii pentru dezvoltarea cooperării transfrontaliere între Austria, Italia, Iugoslavia şi Ungaria. Schimbările de pe scena politică europeană au condus la revitalizarea grupului, stabilindu-se, în noiembrie 1989, un cadru mai larg de cooperare între guvernele celor patru ţări. După admiterea, în mai 1990, a Cehoslovaciei, grupul a fost denumit Iniţiativa pentagonală, devenind apoi Iniţiativa hexagonală odată cu admiterea, în iulie 1991, a Poloniei. În iulie 1992, au fost admise în grup Slovenia, Croaţia şi Bosnia-Herţegovina, grupul devenind astfel Iniţiativa Central-Europeană. În anul 1993 a fost admisă şi Fosta Republică Iugoslavă a Macedoniei. S-a instituit o întâlnire anuală la nivelul primilor-miniştri şi una bianuală la nivelul miniştrilor de externe.

Perspectivele de lărgire a structurilor occidentale (Uniunea Europeană, NATO) au generat o adevărată competiţie în rândul ţărilor ex-comuniste pentru accederea în aceste organizaţii. În acest sens, pot fi menţionate Parteneriatele pentru pace şi cooperarea cu NATO, în cadrul Consiliului de Cooperare Nord-Atlantică.

În ciuda poziţiei oficiale a structurilor occidentale, de abordare nediscriminatorie, persistă anumite puncte de vedere ce favorizează grupul ţărilor de la Vişegrad.

Analiştii consideră că Rusia acceptă NATO ca pe un viitor element de securitate în Europa, numai cu condiţia ca organizaţia să sufere transformări de substanţă, de la „o alianţă militară, la o organizaţie politică".

2.3. Caracteristici şi tendinţe actuale în politica internaţională

Se apreciază de către analiştii politici că interesele SUA în Europa, în zonele Orientului Mijlociu şi Asia-Pacific, în planul politicii externe şi al securităţii nu s-au epuizat în momentul căderii cortinei de fier. Statele Unite, atât în cadrul NATO, cât şi împreună cu aceasta doresc să asigure integritatea şi stabilitatea Europei. Se au în vedere consultări permanente şi colaborarea cu partea europeană pentru a face faţă terorismului, războiului informaţional, ameninţării reprezentate de armele de distrugere în masă. În ceea ce priveşte „scutul antirachetă", Europa se teme că va rămâne în urmă din punct de vedere tehnologic, ceea ce îi va accentua dependenţa faţă de SUA, temându-se, totodată, şi de mutarea în spaţiu a cursei înarmărilor. Între cei doi parteneri există diferenţe de abordare a problemei coreene, a chestiunilor referitoare la China, Rusia, Irak, America Latină, care reprezintă tot atâtea semne de întrebare.

Fostul Secretar de Stat al SUA, Henry Kissinger nu consideră globalizarea ca fiind „panaceul oricărei crize". Tot el apreciază că obiectivul urmărit este acela de creare a unei zone de liber-schimb „din Ţara de Foc până în Siberia, din Alaska în Mediterana”. Referindu-se la zona Golfului, H. Kissinger consideră că echilibrul de forţe trebuie păstrat, importantă fiind relaţia cu Israelul.

Totodată, stârneşte îngrijorare intenţia de a se renunţa la Tratatul privind limitarea sistemelor de apărare antirachetă (ABM) şi aplicarea sistemului american de apărare antirachetă (NMD).

Recenta vizită a preşedintelui George W. Bush în Europa, prilej cu care a avut şi prima întrevedere cu omologul său rus, Vladimir Putin, a permis abordarea unor teme cum ar fi: controlul armamentului, politica de securitate regională, mai ales zona balcanică, mediul ambiant, ş.a. Cu această ocazie, şeful executivului american a cerut aliaţilor europeni ai SUA să abandoneze aşa numita „mentalitate a războiului rece". Statele Unite sunt conştiente de faptul că Alianţa Nord-Atlantică trebuie să se adapteze identităţii de securitate europeană, securitatea europeană nemaifiind sinonimă cu NATO, considerând că o Europă puternică va fi un partener de încredere, acţionează în sensul eficientizării relaţiilor cu Uniunea Europeană.

Un obiectiv prioritar îl reprezintă încetarea conflictelor din Balcani, care rămân o importantă problemă a securităţii regionale. Principalele probleme ale zonei nu au atât caracter interstatal, cât mai ales interetnic. Se doreşte organizarea unui referendum - deocamdată amânat - pentru separarea Muntenegrului de Republica Federală Iugoslavia, rezultatul acestuia putând să destabilizeze regiunea. 

Mai complicată este însă situaţia din Fosta Republică Iugoslavă a Macedoniei, legată atât de integritatea statului macedonean, cât şi de lupta împotriva extremiştilor albanezi din aşa-zisa Armată de Eliberare Naţională (UCK). O prioritate pe agenda raporturilor SUA - Europa o constituie tocmai această situaţie, de care este preocupată şi Uniunea Europeană. Iniţiativele de pace sunt permanent subminate de gherilele albaneze din UCK. Acestea recurg la tactici asemănătoare cu cele folosite de sârbi în Bosnia (în 1992). În rezolvarea crizei sunt antrenaţi diplomaţi ai Uniunii Europene, NATO şi OSCE, F.R.I. Macedonia având o importanţă strategică deosebită pentru zona Balcanilor de Sud.

În legătură cu viitorul Europei, trebuie avute în vedere propunerile lui Gerhard Schröder - cancelarul german - şi ale lui Lionel Jospin - primul-ministru francez - care au lansat puncte de vedere diferite privind viitorul Uniunii Europene. Întrebarea firească este: cum va arăta Uniunea Europeană după aderarea a 12 noi state ? Construcţia europeană este un proces complex, în cadrul căruia se confruntă, potrivit analiştilor politici, ideile celor ce susţin că actuala structură este rezultatul eşuării unei idei care ar fi trebuit să facă din Europa echivalentul Statelor Unite şi ale celor care consideră că o organizaţie interguvernamentală ar fi suficientă. Multe din discuţii se axează pe conceptul de suveranitate naţională, proiectul german fiind unul „federalist", în timp ce planul francez are în vedere acorduri între statele suverane, „o federaţie a statelor-naţiune", care respinge federalismul. Romano Prodi, preşedintele Comisiei Europene, optează pentru un guvern economic european, respingând ideea unei Europe federale. În orice caz, atât Romano Prodi, cât şi premierul suedez, Göran Persson, a cărui ţară a deţinut preşedinţia semestrială a Uniunii Europene, au anunţat că negocierile cu ţările candidate vor continua, în pofida rezultatului negativ al referendumului din Republica Irlanda.

Uniunea Europeană a parcurs, în cei 11 ani scurşi de la încheierea războiului rece, un proces continuu de integrare economică şi politică, în timp ce, în anumite zone din est s-a manifestat procesul invers. Extinderea Uniunii Europene reprezintă, după cum preciza şi Romano Prodi, cea mai mare provocare pentru Europa. În legătură cu procesul extinderii, se manifestă încă reticenţe, care scot în evidenţă diversitatea provocărilor cărora acest proces trebuie să le facă faţă.

Rusia, ca actor important pe scena politică şi de securitate mondială, parcurge o etapă deosebită în ceea ce priveşte politica sa externă. Noua doctrină a politicii externe a Rusiei, promovată de preşedintele Vladimir Putin în vara anului 2000, reflectă esenţa acestei perioade. În mod repetat, în luările lor de poziţie, atât Vladimir Putin, cât şi ministrul de externe, Igor Ivanov, au reiterat faptul că Rusia doreşte o politică externă deschisă, orientată spre colaborare şi cooperare constructivă.

În direcţia reducerii armamentului, un pas important l-a constituit ratificarea de către Rusia a Tratatului ruso-american de dezarmare nucleară, privind reducerea şi limitarea armamentelor strategice ofensive, START II şi a Tratatului de interzicere totală a experienţelor nucleare CTBT. Termenul folosit pentru caracterizarea situaţiei actuale este acela de stabilitate strategică şi presupune implicarea tuturor factorilor interesaţi. Rusia apreciază că tratatul ABM - din 1972 - privind apărarea antirachetă oferă destule soluţii problemelor actuale, declarându-se pregătită pentru încheierea tratatului START III şi are în vedere o arhitectură unitară în domeniul dezarmării şi securităţii. Preşedintele Putin a propus un sistem global de control al rachetelor şi tehnologiilor pentru rachete. Prin poziţia sa geografică, Rusia are posibilităţi deosebite de colaborare, atât cu ţări din Europa, cât şi din Asia-Pacific. 

Federaţia Rusă este interesată ca Uniunea Europeană să fie partenerul său strategic, după cum este interesată în asigurarea securităţii energetice a Europei. S-a intensificat cooperarea sa cu statele asiatice, implicarea în activitatea Forumului Cooperării Economice Asia-Pacific (APEC).

Rusia se implică direct şi în dialogul dintre Nord şi Sud, insistând pe necesitatea definirii modelului de securitate europeană pentru secolul al XXI-lea. Se are în vedere asigurarea în egală măsură a securităţii tuturor statelor, fără să apară niveluri diferite de securitate.

În Actul fondator al relaţiilor reciproce, cooperării şi securităţii dintre NATO şi Federaţia Rusă, semnat la Paris pe 27 mai 1997, sunt stabilite principiile de bază ale acestor relaţii şi ale înfăptuirii securităţii general-europene, subliniindu-se că Rusia şi NATO sunt parteneri şi nu adversari. Colaborarea Rusiei cu NATO este concepută ca un element important al realizării viitoarei arhitecturi a securităţii europene.

Un loc important în noua politică rusă îl are Eurasia, eurasianismul dorindu-se o alternativă la modelul occidental. A apărut gruparea economică şi politică GUUAM, formată din unele state foste sovietice (Georgia, Ucraina, Uzbekistan, Azerbaidjan şi Republica Moldova), ca o alternativă la Comunitatea Statelor Independente. Ucraina, ex-republică sovietică, joacă un rol important în configuraţia de stabilitate, rol datorat moştenirii militare de la fosta URSS.

Preşedintele Vladimir Putin a insistat pe necesitatea aplicării unui sistem internaţional de securitate colectivă, considerând că vremea confruntărilor globale a trecut, apreciind, în acelaşi timp, că sistemul existent de securitate nu trebuie distrus.

Relaţiile Rusiei cu NATO sunt instituţionalizate în cadrul Consiliului permanent comun, iar în cadrul Biroului pentru Europa şi Eurasia al Departamentului de Stat de la Washington a fost înfiinţat un departament special pentru statele din fosta URSS, urmărindu-se sprijinirea tranziţiilor din aceste state.

 

3. CONCLUZII

 

Întreaga evoluţie pe scena politică internaţională de după încheierea războiului rece dovedeşte complexitatea fără precedent a arhitecturii generale de securitate, relevând un tablou general în continuă schimbare.

Războiul rece a cauzat polarizarea politicii mondiale în jurul a două superputeri care luptau pentru supremaţie. Încheierea acestuia a dus la modificări de substanţă în două direcţii fundamentale: strategică, dar şi de doctrină politică.

Desfiinţarea Pactului de la Varşovia, dezmembrarea Uniunii Sovietice, au determinat apariţia unui dezechilibru de securitate în Europa Centrală şi de Est.

Modul în care se va acţiona în zona Orientului Îndepărtat, implicând diverşi poli de putere, dar şi în zona Orientului Mijlociu şi a Eurasiei, vor determina caracteristicile tabloului general de securitate.

În epoca actuală, ameninţările la adresa securităţii pot apărea şi din interior. Este cazul conflictelor etnopolitice. Conflictele din regiunea eurasiatică - zona asiatică din fosta URSS - au îmbrăcat, de multe ori, forme noi faţă de cele din perioada războiului rece.

În prezent, Statele Unite sunt considerate o superputere mondială, ale cărei interese - în domeniul politicii externe şi al securităţii - nu au încetat în momentul căderii cortinei de fier. SUA sunt în prezent interesate să aibă în Europa un partener puternic, un pilon de bază al Alianţei Nord-Atlantice. Zona fierbinte a Balcanilor reprezintă o preocupare importantă în regiune.

Situaţia actuală din Macedonia reprezintă o prioritate a relaţiilor SUA - Europa de Sud-Est, zona Balcanilor având o importanţă geostrategică deosebită pentru flancul sudic al NATO.

Noua Administraţie americană şi optica sa asupra politicii externe, concepţia sa în probleme de securitate, preconizatul scut antirachetă, provoacă o serie întreagă de reacţii, atât în rândul partenerilor din NATO, cât şi în Rusia. În noile condiţii de securitate, Statele Unite, chiar cu o prezenţă militară externă mai redusă, vor continua să joace un rol important. 

Uniunea Europeană a parcurs, de la încheierea războiului rece, un proces continuu de integrare economică şi politică.

În privinţa viitorului Europei, trebuie avute în vedere atât propunerile cancelarului german Gerhard Schröder, cât şi ale premierului francez Lionel Jospin. Extinderea spre Est a Uniunii Europene este un proces complex, nu lipsit de probleme şi reticenţe.

Continuă preocupările pentru extinderea NATO, noua viziune asupra rolului organizaţiei implicând mutaţia de concepţie spre menţinerea păcii şi securităţii, spre prevenirea conflictelor, spre parteneriat.

Sistemul global de securitate presupune implicarea activă a Rusiei. Federaţia Rusă doreşte o politică externă deschisă, axată pe colaborare şi cooperare. S-au făcut paşi importanţi în direcţia reducerii armamentului. Rusia concepe Uniunea Europeană ca un partener strategic şi se implică direct în dialogul Nord-Sud. Ideea de parteneri şi nu de adversari apare şi în noul mod de abordare a relaţiilor cu NATO, după cum se are în vedere şi aplicarea unui sistem internaţional de securitate colectivă.

Analiştii politici apreciază că o nouă ordine mondială bazată pe consens, pe supremaţia legii, pe soluţionarea pe cale paşnică a conflictelor, reprezintă singura soluţie. Într-o epocă a globalizării, orice atitudine de izolare trebuie exclusă. 

